



REPUBLIKA HRVATSKA

MEĐIMURSKA ŽUPANIJA

OPĆINA DEKANOVEC

OPĆINSKO VIJEĆE

Temeljem članka 31. Statuta Općine Dekanovec (Službeni glasnik Međimurske županije broj 3/18, 10/20, 6/21), Općinsko vijeće Općine Dekanovec na 2. sjednici održanoj 21.07.2021. godine, donijelo je

**ODLUKU**

**o naknadi za novorođeno dijete na području Općine Dekanovec**

**Članak 1.**

Ovom Odlukom uređuje se pravo na isplatu jednokratne naknade za novorođeno dijete, te uvjeti i način ostvarivanja ovog prava.

**Članak 2.**

Naknadu za novorođeno dijete ostvaruju roditelji ili jedan od roditelja ili skrbnik djeteta koji imaju hrvatsko državljanstvo, do navršene prve godine života djeteta.

Naknada se u pravilu koristi za nabavu neophodne opreme za dijete i pokrivanje drugih troškova vezanih uz rođenje djeteta.

**Članak 3.**

Pravo na naknadu ostvaruje se za dijete čije je prebivalište, kao i prebivalište roditelja ili skrbnika na području Općine Dekanovec.

**Članak 4.**

Naknade za novorođeno dijete planirane su u Proračunu Općine Dekanovec, a isplaćuju se jednokratno na transakcijski račun roditelja ili skrbnika.

**Članak 5.**

Jednokratne naknade za novorođeno dijete utvrđuje se kako slijedi:

* prvo dijete 3.000,00 kuna
* drugo dijete 5.000,00 kuna
* treće dijete i svako slijedeće 10.000,00 kuna

**Članak 6.**

Postupak za ostvarivanje prava na naknadu pokreće se podnošenjem zahtjeva Jedinstvenom upravnom odjelu Općine Dekanovec.

Uz zahtjev podnositelji zahtjeva dužni su priložiti i dokaze kojima dokazuju da ostvaruju pravo na naknadu i to:

1. dokaz o hrvatskom državljanstvu za roditelje / skrbnike i novorođeno dijete – za roditelja/skrbnika dokazuje se preslikom osobne iskaznice, za novorođeno dijete preslikom rodnog lista
2. dokaz o prebivalištu na području Općine Dekanovec za roditelje/skrbnike i novorođeno dijete – za roditelje/skrbnika dokazuje se preslikom osobne iskaznice, za novorođeno dijete uvjerenjem o prebivalištu ili potvrdom o prijavi prebivališta.

**Članak 7.**

Predajom zahtjeva podnositelj zahtjeva daje suglasnost Općini Dekanovec da u njemu navedene osobne podatke prikuplja, obrađuje i pohranjuje u svrhu ostvarivanja prava na isplate naknade za novorođeno dijete i u svrhu kontaktiranja i isplate naknade.

Osobni podaci bit će zaštićeni od pristupa neovlaštenih osoba te pohranjeni na sigurno mjesto i čuvani u skladu s uvjetima i rokovima predviđenim pozitivnim zakonskim propisima i aktima Općine Dekanovec.

**Članak 8.**

Stupanjem na snagu ove Odluke prestaje važiti Zaključak o naknadama za svako novorođeno dijete na području Općine Dekanovec („Službeni glasnik Međimurske županije“ br. 8/08) i Odluka o izmjenama i dopunama Zaključka o naknadama za svako novorođeno dijete na području Općine Dekanovec („Službeni glasnik Međimurske županije“ broj 21/11).

**Članak 9.**

Ova Odluka stupa na snagu osmog dana od objave u „Službenom glasniku Međimurske županije“, a primjenjuje se od 01. rujna 2021. godine.

**OPĆINSKO VIJEĆE OPĆINE DEKANOVEC**

KLASA: 021-05/21-01/03

URBROJ: 2109/20-02-21-15

Dekanovec, 21.07.2021.

**Predsjednica Općinskog vijeća**

**Općine Dekanovec**

**Melani Baumgartner**