

REPUBLIKA HRVATSKA

MEĐIMURSKA ŽUPANIJA

OPĆINA DEKANOVEC

OPĆINSKO VIJEĆE

Na temelju članka 10. stavka 3. Zakona o financiranju političkih aktivnosti, izborne promidžbe i referenduma („Narodne novine“ broj 29/19, 98/19) i članka 31. Statuta Općine Dekanovec (“Službeni glasnik Međimurske županije”, broj 3/18, 10/20, 6/21), Općinsko vijeće Općine Dekanovec na 2. sjednici, održanoj dana 21.07.2021. godine, donijelo je

## **O D L U K U**

**o raspoređivanju sredstava za financiranje političkih aktivnosti u 2021. godini**

**Članak 1.**

Ovom Odlukom o raspoređivanju sredstava za financiranje političkih aktivnosti u 2021. godini (u daljnjem tekstu: Odluka), raspoređuju se sredstva za redovito financiranje političkih stranaka za 2021. godinu, koja su osigurana u Proračunu Općine Dekanovec.

**Članak 2.**

Pravo na financiranje redovitih političkih aktivnosti iz sredstava Proračuna Općine Dekanovec imaju političke stranke koje su prema konačnim rezultatima izbora dobile mjesto člana u Općinskom vijeću Općine Dekanovec (u daljnjem tekstu: Općinsko vijeće) i vijećnici Grupe birača.

**Članak 3.**

Sredstva za financiranje političkih aktivnosti koja su osigurana u Proračunu Općine Dekanovec raspoređuju se na način da se utvrdi jednaki iznos sredstava za svakog vijećnika u Općinskom vijeću tako da pojedinoj političkoj stranci pripadaju sredstva razmjerno broju njihovih vijećnika u trenutku konstituiranja Općinskog vijeća, odnosno Grupe birača. Ukoliko pojedinom vijećniku nakon konstituiranja Općinskog vijeća prestane članstvo u političkoj stranci, financijska sredstva koja se raspoređuju sukladno stavku 1. ovoga članka ostaju političkoj stranci kojoj je vijećnik pripadao u trenutku konstituiranja Općinskog vijeća. U slučaju udruživanja dviju ili više političkih stranaka, financijska sredstva koja se raspoređuju sukladno stavku 1. ovoga članka pripadaju političkoj stranci koja je pravni slijednik političkih stranaka koje su udruživanjem prestale postojati.

**Članak 4.**

Za svakog izabranog vijećnika podzastupljenog spola, političkim strankama i vijećnicima Grupe birača, pripada i pravo na naknadu u visini od 10% iznosa predviđenog po svakom vijećniku.

U Općinskom vijeću Općine Dekanovec podzastupljen je muški spol.

**Članak 5.**

Za političke aktivnosti u 2021. godini utvrđuje se ukupno godišnje financiranje u iznosu od **7.200,00** **kuna** na način da se određuje iznos od **1.100,00 kuna** za muškog člana i **1.000,00 kuna** za ženskog člana Općinskog vijeća Općine Dekanovec, a sukladno izbornim rezultatima.

|  |  |  |  |
| --- | --- | --- | --- |
| **Naziv stranke** | **Broj vijećnika** | | **Ukupno (kn)** |
| **Ž** | **M** |
| Hrvatska demokratska zajednica | 3 | 1 | 4.100,00 |
| Socijaldemokratska partija Hrvatske | 1 | 0 | 1.000,00 |
| Grupa birača (nositeljica liste Snježana Sabolek) | 1 | 1 | 2.100,00 |

**Članak 6.**

Financijska sredstva iz članka 5. ove Odluke doznačuju se na žiro račun političkih stranaka, odnosno na poseban račun vijećnika Grupe birača tromjesečno u jednakim iznosima.

**Članak 7.**

Vijećnici Grupe birača dužni su otvoriti poseban račun za redovito godišnje financiranje.

Vijećnik Grupe birača se može odreći prava na redovito godišnje financiranje iz Proračuna Općine Dekanovec.

Pisana izjava o odricanju prava na redovito godišnje financiranje dostavlja se Općinskom vijeću, Državnom izbornom povjerenstvu i Državnom uredu za reviziju.

**Članak 8.**

Političke stranke i vijećnici Grupe birača mogu sredstva iz ove Odluke koristiti isključivo za ostvarenje ciljeva utvrđenih programom rada i financijskim planom.

**Članak 9.**

Ova Odluka se dostavlja Državnom izbornom povjerenstvu najkasnije u roku od 15 dana od dana njezinog stupanja na snagu.

**Članak 10.**

Ova Odluka stupa na snagu osmog dana od dana objave u «Službenom glasniku Međimurske županije».

## **OPĆINSKO VIJEĆE OPĆINE DEKANOVEC**

KLASA: 021-05/21-01/03

URBROJ: 2109/20-02-21-18

Dekanovec, 21.07.2021.

**Predsjednica Općinskog vijeća**

**Općine Dekanovec**

**Melani Baumgartner**